Polisie slaan toe op sokkerster se dwelmfabriekArgieffoto ŉ Afgetrede sokkerster is op Randfontein, wes van Johannesburg, in hegtenis geneem nadat daar op ŉ dwelmlaboratorium op sy kleinhoewe afgekom is. Kol. Brenda Muridili, Gautengse polisiewoordvoerder, sê vier verdagtes is op die perseel aangetref en in hegtenis geneem, onder wie die eienaar van die hoewe. “Die multidissiplinêre span het die kleinhoewe geruime tyd dopgehou tot hulle tevrede was dat hulle genoeg bewyse gehad het om om ŉ lasbrief aansoek te doen om die plek te deursoek,” sê Muridili. “Die ondersoek is Woensdagoggend vroeg uitgevoer toe die span op ŉ staalskuur vol chemikalieë en masjinerie afgekom het wat gebruik word vir die vervaardiging van mandrax, asook ŉ vragmotor wat ŉ vloeibare chemikalie bevat het.” Misdaadtoneelondersoekers van die polisie se forensiese wetenskapslaboratorium was deur die loop van die dag op die toneel om bewyse bymekaar te maak. “Die waarde van die geheime dwelmlaboratorium sal bepaal word sodra forensiese deskundiges se ontleding afgehandel is,” sê Muridili. Die gewese sokkerspeler was na bewering op sy dag ŉ groot doelskopper van Kaizer Chiefs en Moroka Swallows. Sy naam mag eers bekend gemaak word nadat hy die eerste keer in die hof voorgekom het. Hy sal na verwagting Donderdag in die Randfonteinse landdroshof voorkom op aanklag van die vervaardiging van dwelms.